12.6.2023
SK
Úradný vestník Európskej únie
C 204/5
Podľa navrhovaného rámca môžu stanoviská kolégia okrem súhlasu alebo nesúhlasu s určitými rozhodnutiami v oblasti dohľadu obsahovať aj podmienky a odporúčania, ktoré kolégium považuje za potrebné na zmiernenie akýchkoľvek nedostatkov v riadení rizík centrálnej protistrany (7).
ECB víta navrhované nariadenie, pretože umožňuje členom kolégií uviesť dôvody, na základe ktorých hlasovali, a upozorniť na pretrvávajúce obavy.
V záujme ďalšieho posilnenia procesu hlasovania by sa členovia kolégií mali nabádať aj k tomu, aby pri hlasovaní v rámci postupu vydávania stanovísk kolégií uviedli svoje dôvody, aby príslušný orgán centrálnej protistrany mohol viac využívať rôzne pohľady členov kolégia v stanovisku kolégia.
ECB napokon podporuje navrhovanú povinnosť príslušného orgánu centrálnej protistrany uviesť vo svojom rozhodnutí dôvody a plne vysvetliť všetky významné odchýlky od stanoviska kolégia (8).
ECB sa domnieva, že tieto navrhované opatrenia posilnia priebežné zapojenie kolégií a pomôžu zabezpečiť, aby dohľad nad centrálnymi protistranami podporoval účinnú spoluprácu so všetkými príslušnými orgánmi a využíval ich pohľady na vec.
ECB podporuje ustanovenie v navrhovanom nariadení, podľa ktorého majú členovia kolégia poskytovať viac vstupov týkajúcich sa vykonávania každoročného preskúmania, a navrhuje, aby sa takéto vstupy neobmedzovali len na stanovenie frekvencie a rozsahu každoročného preskúmania, ale mali by sa týkať aj hlavného zamerania dohľadu v rámci tohto preskúmania.
1.1.2.
Spolupráca v spoločných dohliadacích tímoch
ECB v plnom rozsahu podporuje zámer, z ktorého vychádza návrh zaviesť spoločné dohliadacie tímy v rámci dohľadu nad povolenými centrálnymi protistranami z EÚ.
Výraznejšie zapojenie členov kolégií do procesu priebežného dohľadu – najmä pokiaľ ide o preskúmanie uplatňovania postupov nevznesenia námietok, kontroly na mieste, ako aj v rámci každoročného preskúmania – je krokom k posilneniu dohľadu na úrovni Únie.
Členom kolégií to pomôže nadobudnúť hlbšie spoločné porozumenie kľúčového vývoja ovplyvňujúceho riziká a riadenie rizík centrálnych protistrán, čím sa zvýši efektívnosť a účinnosť dialógu medzi príslušnými orgánmi centrálnych protistrán a členmi kolégií v celej Únii.
Umožní to aj spoločné využívanie zdrojov príslušných orgánov centrálnych protistrán a kolégií, čo ďalej prispeje k efektívnosti nákladov spojených s dohľadom nad centrálnymi protistranami z EÚ, z čoho budú mať prospech príslušné vnútroštátne orgány aj členovia kolégií.
ECB však nepovažuje za potrebné zriadiť na tento účel nový orgán dohľadu, pretože to môže viesť k väčšej inštitucionálnej zložitosti.
S cieľom zabezpečiť proporcionalitu ECB navrhuje spoliehať sa na existujúcu spoluprácu v rámci kolégií.
V tejto súvislosti ECB navrhuje prideliť plánované úlohy jednotných dohliadacích tímov kolégiu vo forme spoločných činností dohľadu za dobrovoľnej účasti členov kolégia v súlade so zásadou dobrovoľnosti a absencie nátlaku.
V prípade, že sa žiadny člen kolégia nepodieľa na spoločnej činnosti dohľadu spolu s príslušným orgánom, znamená to, že príslušný orgán prevezme túto úlohu sám.
S cieľom začleniť spoločné činnosti dohľadu do existujúcich postupov kolégií navrhuje ECB doplniť do správy príslušných orgánov centrálnych protistrán o každoročnom preskúmaní (9) dodatočný prvok, konkrétne plán spoločných činností dohľadu počas nadchádzajúceho obdobia každoročného preskúmania.
Okrem úloh spoločných dohliadacích tímov podľa navrhovaného nariadenia navrhuje ECB aj spoločné činnosti dohľadu v súvislosti s poskytovaním vstupov pre postup nevznesenia námietok týkajúci sa schvaľovania zmien maržových modelov centrálnej protistrany, ako aj pre vykonávanie každoročného preskúmania a hodnotenia, ktoré vykonáva príslušný orgán centrálnej protistrany z EÚ (10).
Spoločné činnosti dohľadu by mali zahŕňať aj prípadné simulačné cvičenia ako dodatočný nástroj na spoločné posudzovanie rizík a postupov riadenia rizík centrálnej protistrany.
S cieľom umožniť účinnú účasť všetkých orgánov vrátane kolégia na postupoch nevznesenia námietok navrhuje ECB predĺžiť lehoty v príslušnom harmonograme posudzovania (pozri odsek 3.2).
(7) (8) (9) (10)
Pozri článok 1 bod 12 navrhovaného nariadenia, ktorým sa vkladá nový článok 17b ods.
2 písm.
c) do nariadenia EMIR.
Pozri článok 1 bod 12 navrhovaného nariadenia, ktorým sa vkladá nový článok 17b ods.
3 do nariadenia EMIR.
Pozri článok 1 bod 16 navrhovaného nariadenia.
Pozri článok 1 bod 16 navrhovaného nariadenia, ktorým sa mení článok 21 nariadenia EMIR.